b'\n_START_ARTICLE_\nSumprose\n_START_SECTION_\nBeskrivelse\n_START_PARAGRAPH_\nSumprose er en l\xc3\xb8vf\xc3\xa6ldende busk med en opret, udl\xc3\xb8berdannende v\xc3\xa6kst. Skuddene er forsynet med st\xc3\xa6rkt krummede torne. Barken er f\xc3\xb8rst lysegr\xc3\xb8n og glat, men senere bliver den r\xc3\xb8dbrun. Gamle grene kan f\xc3\xa5 en bark, som er gr\xc3\xa5 og svagt opspr\xc3\xa6kkende. Knopperne er spredt stillede, knudeformede og r\xc3\xb8dbrune._NEWLINE_Bladene er uligefinnede med lancetformede sm\xc3\xa5blade, der har savtakket rand. Oversiden er blank og gr\xc3\xa6sgr\xc3\xb8n, mens undersiden er lyst gr\xc3\xa5gr\xc3\xb8n. H\xc3\xb8stfarven er gul. Blomstringen foreg\xc3\xa5r i juni-juli, hvor man finder blomsterne endestillet p\xc3\xa5 kortskud fra bladhj\xc3\xb8rnerne. Frugten er et stivh\xc3\xa5ret, oranger\xc3\xb8dt og kuglerundt eller svagt sammentrykt hyben med mange fr\xc3\xb8._NEWLINE_Rodsystemet best\xc3\xa5r af h\xc3\xb8jtliggende r\xc3\xb8dder og lange udl\xc3\xb8bere._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 1,50 x 1,50 m (25 x 25 cm/\xc3\xa5r).'